b'\n_START_ARTICLE_\nRemington Steele\n_START_SECTION_\nHandling\n_START_PARAGRAPH_\nLaura Holt (Stephanie Zimbalist) er en h\xc3\xb8yt utdannet og erfaren privatetterforsker som starter sitt eget detektivbyr\xc3\xa5, kalt Laura Holt Investigations. Men hun oppdager raskt at n\xc3\xa6rmest ingen vil ansette en kvinnelig etterforsker. Dermed "finner hun opp" en imagin\xc3\xa6r sjef, kalt Remington Steele, og oppkaller firmaet etter ham. Firmaet blomstrer, men problemer oppst\xc3\xa5r n\xc3\xa5r kundene vil m\xc3\xb8te sjefen. S\xc3\xa5 en dag dukker det opp en mystisk hvitsnippforbryter (Pierce Brosnan) som overtaler Holt til \xc3\xa5 utgi han for Steele. Og et partnerskap har begynt._NEWLINE_Mens Steele er kultivert, kjekk og sjarmerende, er Laura Holt smart, t\xc3\xb8ff og pen. Sammen l\xc3\xb8ser de kompliserte mysterier. Steele (som vi aldri f\xc3\xa5r vite bakgrunnen til) er ikke til stor hjelp i etterforskningen til \xc3\xa5 begynne med, men tar seg opp i l\xc3\xb8pet av serien. Som stor filmfan, bruker han ofte scener fra kjente kriminalfilmer n\xc3\xa5r han utf\xc3\xb8rer sine unders\xc3\xb8kelser. Det oppst\xc3\xa5r ofte en liten fl\xc3\xb8rt mellom de to.\n_START_SECTION_\nOm serien\n_START_PARAGRAPH_\nRemington Steele hadde sin siste sesong 1985-1986, men mye grunnet oppmerksomheten rundt Pierce Brosnan, ble det p\xc3\xa5begynt en ny sesong i 1987. Det ble med to episoder, der Steele og Holt l\xc3\xb8ser internasjonale mysterier, og blir mer enn bare kollegaer._NEWLINE_I 1997 uttalte Brosnan i et intervju til Dagbladet at han ble skuffet da han fikk rollen i Remington Steele. \xc2\xabDa jeg flyttet til Los Angeles for fjorten \xc3\xa5r siden, h\xc3\xa5pet jeg \xc3\xa5 jobbe med Francis Ford Coppola og Martin Scorsese \xe2\x80\x93 de virkelig gode regiss\xc3\xb8rene \xe2\x80\x93 men s\xc3\xa5 endte jeg i stedet opp med \xc2\xabRemington Steele\xc2\xbb p\xc3\xa5 TV. Det var skuffende, men p\xc3\xa5 den tida var den rollen det eneste jeg ble tilbudt. Det ville v\xc3\xa6rt dumt \xc3\xa5 si nei\xc2\xbb.'